b"\n_START_ARTICLE_\nTom\xc3\xa1s Luis de Victoria\n_START_PARAGRAPH_\nTomasas Luisas de Viktorija (isp. Tom\xc3\xa1s Luis de Victoria, italizuotu variantu Tommaso Ludovico da Vittoria, 1548 \xe2\x88\x92 1611 m. rugpj\xc5\xab\xc4\x8dio 27 d.) \xe2\x80\x93 ispan\xc5\xb3 renesanso kompozitorius. \xc5\xbdymiausia fig\xc5\xabra XVI a. pabaigos Ispanijos kataliki\xc5\xa1koje polifonin\xc4\x97je vokalin\xc4\x97je muzikoje.\n_START_SECTION_\nBiografija\n_START_PARAGRAPH_\nTomasas Luisas de Viktorija gim\xc4\x97 apie 1548 m. Aviloje, gausioje ir \xc4\xaftakingoje \xc5\xa1eimoje. Buvo septintas i\xc5\xa1 devyni\xc5\xb3 \xc5\xa1eimos vaik\xc5\xb3. Vaikyst\xc4\x97je buvo choro berniuku Avilos katedroje. \xc4\x8cia mok\xc4\x97si pas garsius to meto Ispanijos kompozitorius. Persi\xc4\x97m\xc4\x97 Morales, Espinar ir Ribera muzikos ispani\xc5\xa1k\xc4\x85ja tradicija. Apie 1560-\xc5\xb3j\xc5\xb3 vidur\xc4\xaf Viktorija buvo i\xc5\xa1si\xc5\xb3stas \xc4\xaf Romos j\xc4\x97zuit\xc5\xb3 kolegij\xc4\x85 Colleggio Germanico (dalis besimokan\xc4\x8di\xc5\xb3j\xc5\xb3 joje buvo nemokamai priimami i\xc5\xa1 Vokietijos, kad pasiruo\xc5\xa1t\xc5\xb3 kontrreformacijai). Viktorija kolegijoje priimtas giedotoju. Beveik tikra, kad tuo metu jis susipa\xc5\xbeino su Giovanni Pierluigi da Palestrina, garsiausiu to meto kompozitoriumi. Tikriausiai buvo jo apmokytas. V\xc4\x97liau, jau gr\xc4\xaf\xc5\xbe\xc4\x99s \xc4\xaf Ispanij\xc4\x85, Viktorija buvo pramintas \xe2\x80\x9eispani\xc5\xa1kuoju Palestrina\xe2\x80\x9c, d\xc4\x97l ry\xc5\xa1kios Palestrinos mokyklos \xc4\xaftakos._NEWLINE_Kolegijoje Viktorija ne tik dainavo, bet ir tapo vargonininku. 1569 m. jis u\xc5\xbe\xc4\x97m\xc4\x97 vargonininko viet\xc4\x85 S. Maria di Montserrato ba\xc5\xbeny\xc4\x8dioje. Kita Romos ba\xc5\xbeny\xc4\x8dia, kurioje jis rezidavo, buvo S. Giacomo degli Spagnuoli. 1571 m. Germanico kolegija j\xc4\xaf pri\xc4\x97m\xc4\x97 muzikos mokytoju. Tais pa\xc4\x8diais metais Viktorija pakeit\xc4\x97 Palestrin\xc4\x85 kapelmeisterio poste Romos Seminarijoje. Sp\xc4\x97jama, kad tokio jauno am\xc5\xbeiaus kapelmeisteris buvo priimtas pa\xc4\x8diam Palestrinai rekomendavus. 1575 m. jis tapo Germanico kolegijos kapelmeisteriu, kuriuo i\xc5\xa1buvo apie 2 metus. 1575 m. buvo i\xc5\xa1ventintas \xc4\xaf dvasininkus, \xc4\xafgijo diakono laipsn\xc4\xaf, \xc4\xafstojo \xc4\xaf Preti dell'Oratorio kongregacij\xc4\x85. 1578 m. tapo ba\xc5\xbeny\xc4\x8dios S. Girolamo della Carit\xc3\xa0 kapelionu, kuriuo i\xc5\xa1buvo iki 1585 m._NEWLINE_Romos periodu Viktorija prad\xc4\x97jo publikuoti savus k\xc5\xabrinius. Tame tarpe 1585 m. \xe2\x80\x9eOfficium Hebdomadae Sanctae\xe2\x80\x9c \xe2\x88\x92 muzikos rinkin\xc4\xaf \xc5\xa0v. Savaitei, kuriame buvo 9 raudos, 18 responsorij\xc5\xb3, 2 kan\xc4\x8dios ir kit\xc5\xb3 k\xc5\xabrini\xc5\xb3 \xe2\x88\x92 kartu su 1605 m. pasirod\xc5\xbeiusia \xe2\x80\x9eOfficium defunctorum\xe2\x80\x9c (Requiem), ilgai laikyt\xc5\xb3 geriausiais Viktorijos k\xc5\xabriniais. Nepaisant puikios karjeros Italijoje Viktorija nor\xc4\x97jo gr\xc4\xaf\xc5\xbeti \xc4\xaf t\xc4\x97vyn\xc4\x99, k\xc4\x85 i\xc5\xa1rei\xc5\xa1k\xc4\x97 1583 m. \xe2\x80\x9eMissarum libri duo\xe2\x80\x9c dedikacijoje, skirtoje Pilypui II-ajam._NEWLINE_1587 m. Viktorija gr\xc4\xaf\xc5\xbeo \xc4\xaf Ispanij\xc4\x85 ir u\xc5\xbe\xc4\x97m\xc4\x97 asmeninio \xc5\xa0v. Romos imperatoriaus Maksimilijono II \xc5\xbemonos ir Ispanijos infantos, na\xc5\xa1l\xc4\x97s Marijos Austr\xc4\x97s kapeliono viet\xc4\x85 iki jos mirties 1603 m. Viktorija apsistojo Madrido Descalzes de S Clara vienuolyne, \xc4\xaf kur\xc4\xaf buvo pasitraukusi Marija Austr\xc4\x97. Jame jis gal\xc4\x97jo naudotis vienuolyno dainininkais ir instrumentalistais. 1594 m. jis lank\xc4\x97si Palestrinos laidotuv\xc4\x97se Romoje. 1600 m. Viktorija paruo\xc5\xa1\xc4\x97 kapitalin\xc4\x99 savo k\xc5\xabrini\xc5\xb3 rinkinio publikacij\xc4\x85. 1605 m. publikuotas vienas garsiausi\xc5\xb3 jo k\xc5\xabrini\xc5\xb3 \xe2\x80\x9eOfficium defunctorum\xe2\x80\x9c \xe2\x88\x92 requiem mi\xc5\xa1ios, skirtos Marijos Austr\xc4\x97s laidotuv\xc4\x97ms. Nepaisant savo statuso, kuris jam leido u\xc5\xbeimti kapelmeisterio post\xc4\x85 vienuolyne, Viktorija da\xc5\xbeniau u\xc5\xbesi\xc4\x97m\xc4\x97 lengvesniu vargonininko darbu. Sp\xc4\x97jama, kad jam tai leido daugiau keliauti. Manoma, kad vienuolyne jo v\xc4\x97lesniems vokaliniams k\xc5\xabriniams b\xc5\xabdavo pritariama vargonais ir fagotu. Tomasas Luisas de Viktorija mir\xc4\x97 1611 m. rugpj\xc5\xab\xc4\x8dio 20 d., kitais \xc5\xa1altiniais \xe2\x88\x92 27 d. Palaidotas Descalzes de S Clara vienuolyne, ta\xc4\x8diau tiksli jo kapo vieta ne\xc5\xbeinoma."